Farsímar forsætisráðherra og varnarmálaráðherra Spánar hafa verið hleraðir með Pegasus njósnabúnaðinum. Stjórnvöld segjast þess fullviss að erlendir glæpamenn hafi verið að verki.
Tölvuglæpamönnum tókst með njósnaforritinu Pegasus að brjótast ínn í farsíma Pedros Sanchez, forsætisráðherra Spánar og Margaritu Robles Róbles varnarmálaráðherra. Enn er ekki ljóst hvort þeir komust yfir viðkvæmar upplýsingar.
Spænskir fjölmiðlar greina frá því að 2,6 gígabæt af efni hafi verið afrituð úr farsíma Sanchez forsætisráðherra og níu megabæt úr síma Robles varnarmálaráðherra. Félix Bolaños, ráðherra í spænsku ríkisstjórninni, segir engan vafa leika á að erlendir glæpamenn hafi verið að verki. Hann segir að farið verði fram á rannsókn á innbrotunum. Farsími forsætisráðherrans var hleraður í maí og júní í fyrra og í júní var brotist inn í síma varnarmálaráðherrans. Ekki liggja fyrir upplýsingar um að gögnum hafi verið stolið úr símunum síðar.
Ísraelska fyrirtækið NSO Group hannaði Pegasus forritið til að stunda njósnir í farsímum í þeim tilgangi að koma í veg fyrir hryðjuverk og aðra glæpi. Til stóð að selja það eingöngu leyniþjónustustofnunum, en alþjóðleg rannsókn blaðamanna leiddi í ljós að stjórnvöld í tíu löndum höfðu keypt eða komist yfir forritið til að hlera tugþúsundir manna, þar á meðal stjórnmálamenn blaðamenn og skipuleggjendur mótmælaaðgerða. Meðal þeirra sem hafa orðið fyrir barðinu á njósnaforritinu er Emmanuel Macron, forseti Frakklands. NSO Group á yfir höfði sér fjölda málaferla, meðal annars frá bandarísku tölvurisunum Apple og Microsoft.
Farsímar forsætisráðherra og varnarmálaráðherra Spánar hafa verið hleraðir með Pegasus njósnabúnaðinum. Stjórnvöld segjast þess fullviss að erlendir glæpamenn hafi verið að verki.